MOZZJONI GĦAL RIŻOLUZZJONI biex jingħalaq id-dibattitu dwar l-istqarrijiet magħmula mill-Kunsill u mill-Kummissjoni skond l-Artikolu 103(2) tar-Regoli ta' Proċedura imressqa minn Charles Tannock f'isem il-Grupp PPE-DE dwar il-qagħda fil-Pakistan Riżoluzzjoni tal-Parlament Ewropew dwar il-qagħda fil-Pakistan Il-Parlament Ewropew , wara li kkunsidra r-riżoluzzjonijiet preċedenti tiegħu dwar il-Pakistan, b'mod partikolari r-Riżoluzzjoni tiegħu rigward id-drittijiet tal-bniedem u d-demokrazija fir-Repubblika Iżlamika tal-Pakistan tat-22 ta' April 2004, wara li kkunsidra l-Ftehima ta' Koperazzjoni bejn il-Komunità Ewropea u r-Repubblika Iżlamika tal-Pakistan dwar is-Sħubija u l-Iżvilupp, iffirmata fl-24 ta' Novembru 2001, wara li kkunsidra d-Dikjarazzjoni Konġunta ta' l-UE u l-Pakistan tat-8 ta' Frar 2007, wara li kkunsidra l-Isqarrija tal-Presidenza ta' l-UE dwar il-Kriżi ta' Lal Masjid tas-6 ta' Lulju 2007, wara li kkunsidra l-Artikolu 103(2) tar-Regoli ta' Proċedura tiegħu, billi militanti estremisti armati li stabbilew ruħhom f'difiża fil-kumpless ta' Lal Masjid (Il-Moskea l-Ħamra) ikkawżaw kriżi serja fil-qalba ta' Islamabad, billi l-ewwel laqgħa tal-Kummissjoni Konġunta bejn il-Pakistan u l-KE taħt il-Ftehima ta' Koperazzjoni bejn il-Pakistan u l-KE saret fl-24 ta' Mejju 2007 f'Islamabad, fejn iż-żewġ partijiet ikkonfermaw ir-relazzjonijiet qariba, kordjali u koperattivi ibbażati fuq ideali u perċezzjonijiet li t-tnejn iħaddnu rigward firxa wiesgħa ta' kwistjonijiet reġjonali u internazzjonali, billi l-UE u l-Pakistan kienu diġà laqgħu b'sodisfazzjoni il-laqgħa ministerjali tagħhom li saret f'Berlin fi Frar 2007 bħala waħda li tirrappreżenta pass ġdid pożittiv fit-tisħiħ tar-relazzjonijiet tagħhom, billi, madanakollu, għad hemm numru ta' kwistjonijiet rigward sa fejn il-Pakistan qiegħda tirrispetta l-prinċipji demokratiċi u d-drittijiet tal-bniedem, li jagħtu lok għat-tħassib, billi l-Pakistan ingħaqdet mal-komunità internazzjonali fil-ġlieda kontra t-terroriżmu u skjerat numru ta' truppi li jlaħħaq madwar il-ħamsa u tmenin elf lejn żoni matul il-fruntiera ma' l-Afganistan, Jappoġġja lill-Gvern tal-Pakistan fid-difiża ta' l-istat tad-dritt u l-proklama ta' l-Istat kontra t-theddida ppreżentata minn gruppi radikali bħal dawn fil-kuntest tal-ġlieda kontra l-estremiżmu; Jesprimi s-solidarjetà tiegħu mal-poplu tal-Pakistan u ċ-ċittadini ta' Islamabad b'mod partikolari, li huma l-vittmi tal-vjolenza maħluqa mill-estremisti armati; jittama li dak li joħroġ minn din il-qagħda vjolenti ma jikkawżax aktar vittmi innoċenti, b'mod speċjali t-tfal li qed jintużaw bħala tarki umani, u li dawk responsabbli jitressqu l-qorti; Jilqa' b'sodisfazzjon il-laqgħa ministerjali tat-8 ta' Frar u l-laqgħa tal-Kummissjoni Konġunta bejn il-Pakistan u l-UE ta' l-24 ta' Mejju bħala passi pożittivi lejn it-tisħiħ tar-relazzjonijiet ta' bejn l-UE u l-Pakistan; jissottolinja l-fatt li r-relazzjoni bejn l-UE u l-Pakistan hija bbażata fuq il-prinċipji mħaddna fil-Ftehima ta' Koperazzjoni: impenn favur id-demokrazija, il-paċi u l-istabbilità, l-iżvilupp, it-tisħiħ tar-rabtiet kummerċjali, u rispett għad-drittijiet tal-bniedem; Jitlob li ssir it-tranżizzjoni għal gvern ċivili billi jiġu msaħħa l-istituzzjonijiet u l-proċessi demokratiċi; jisħaq fuq il-fehma li elezzjonijiet ħielsa, ġusti u trasparenti għandhom jiġu organizzati mingħajr dewmien żejjed; Jistieden lill-Kunsill u lill-Kummissjoni jħeġġu lill-Gvern tal-Pakistan biex jirrispetta b'mod sħiħ il-prinċipji kollha mħaddna fil-Ftehima ta' Koperazzjoni; jitlob lill-Kummissjoni tippreżenta lill-Parlament rapport dwar l-implimentazzjoni tal-Ftehima ta' Koperazzjoni u l-effet tagħha fuq id-drittijiet tal-bniedem u d-demokratizzazzjoni; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-gvernijiet ta' l-Istati Membri u lill-gvern tal-Pakistan.
Extracted from 14784386__MOTION__B6-2007-0282__MT.txt